Vedtekter for Soria Moria Steinerbarnehage i henhold til barnehagelovens § 8.

***Barnehagevedtektene er fastsatt av styret, den10.02.2021.***

*I tillegg til disse barnehagevedtektene, gjelder også vedtekter etter stiftelsesloven.*

# Eierforhold

Soria Moria Steinerbarnehage eies av Stiftelsen Soria Moria Steinerbarnehage. Stiftelsens styre er virksomhetens øverste organ.

# Formål

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på Rudolf Steiners pedagogiske impulser.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

Barnehagen skal drives i samsvar med de til enhver tid gjeldende lover, forskrifter, vedtekter, fastsatt budsjett og årsplan for barnehagens pedagogiske virksomhet.

# Opptaksmyndighet

Daglig leder sammen med pedagogiske ledere foretar opptak av barn i barnehagen.

# Opptakskrets og opptakskriterier

[Barnehagens opptakskrets](https://www.pbl.no/barnehagedrift-og-tilskudd/opptak-og-tilrettelegging/opptak-av-barn---en-oversikt-over-regelverket/) er hele Norge.

Barnehagen er åpen for barn fra fylte 10 måneder. Barn som er tildelt plass beholder plassen til utgangen av barnehageåret det år barnet fyller 6 år. Se for øvrig avtale om «disponering av barnehageplass» om partenes oppsigelses- og hevingsadgang.

Søknad om barnehageplass gjøres på Haugesund kommune sin nettside, eller ved å kontakte Haugesund kommunale servicesenter. Søknadsfrist for hovedopptaket er 15. februar, men søknad kan sendes hele året, og ved ledig plass fordeles plassene gjennom året.

Følgende kriterier i prioritert rekkefølge gjelder innenfor opptakskretsen:

* 1. Barn med nedsatt funksjonsevne og barn som det er fattet vedtak om etter lov om barneverntjenester §§ 4-12 og 4-4 annet og fjerde ledd
	2. Søsken av barn som har plass i barnehagen.
	3. Barn av ansatte Ved Soria Moria Steinerbarnehage og Steinerskolen i Haugesund.
	4. Barn som har søsken på Steinerskolen eller ønsker å begynne på Steinerskolen.
	5. Barn som kommer flyttende fra annen Steinerbarnehage
	6. Daglig leder skal ved opptak av barn søke å få en balansert kjønns- og alderssammensetning i barnegruppen

Ved lik prioritet, etter kriteriene over, besluttes opptak ved loddtrekning.

# Opptaksperiode, oppsigelse og heving

Opptak av barn skjer hele året, men hovedsakelig ved samordnet opptaksprosess. Daglig leder kan tilby barnehageplass etter kapasitet utenom samordnet opptaksprosess. Beslutningen om opptak av barn i barnehagen og tildeling av ledige plasser foretas av barnehagen etter skriftlig søknad.

Oppsigelsestid på barnehageplassen er to -2- måneder, gjeldende fra 1. i påfølgende måned. Oppsigelse skal skje i barnehageportalen for Haugesund kommune.

Barnehageplass som sies opp fra og etter 1. april må betales ut juli måned. Dersom barnehagen får inn nytt barn i oppsigelsesperioden, skal betalingsplikten i oppsigelsestiden reduseres forholdsmessig.

Oppsigelse fra barnehagens side krever saklig grunn og skal skje skriftlig.

Gjentatte mislighold vil kunne utgjøre et vesentlig mislighold. Ved vesentlig mislighold kan barnehageplassen sies opp med øyeblikkelig virkning.

Det vises for øvrig til avtale om disponering av barnehageplass og stiftelsesvedtektene.

# [Fastsettelse av foreldrebetalingen](https://www.pbl.no/barnehagedrift-og-tilskudd/foreldrebetaling/makspris/)

Foreldrebetalingen er makspris som bestemmes av stortinget. I tillegg betales det kostpenger for maten barna blir servert i barnehagen, pris fastsettes av styret.

# Klageadgang ved avslag på søknad om barnehageplass ved hovedopptak

Søkere som får avslag på søknad om barnehageplass og søkere som ved tildeling av barnehageplass verken får sitt første eller andre ønske om barnehageplass oppfylt, kan klage på avgjørelsen. Retten gjelder kun søkere som har søkt om barnehageplass innen søknadsfrist kommunen fastsetter etter barnehageloven § 16.

For søkere med rett til prioritet etter barnehageloven § 18, er det også klagerett ved opptak som gjøres utenom de opptak kommunen har med søknadsfrist. Dette gjelder barn med nedsatt funksjonsevne og barn som det er fattet vedtak om etter nærmere bestemmelser i lov om barneverntjenester.

Klagen må fremsettes skriftlig for kommunen og må nevne hvilken avgjørelse det klages over og de grunner klagen støtter seg til. Klagefristen er tre -3- uker fra det tidspunkt underretning om avgjørelsen er kommet fram til vedkommende søker. For den som ikke har mottatt underretning, løper fristen fra det tidspunktet vedkommende har fått eller burde ha skaffet seg kunnskap om avgjørelsen. Krav om begrunnelse etter § 24 i forvaltningsloven avbryter fristen.

# Leke- og oppholdsareal

Barnehagens norm for arealutnytting er 4 m² leke- og oppholdsareal for barn over 3 år, og 5,3 m² for barn under 3 år. Utearealet er mer enn 6 ganger så stort som lekearealet inne.

# Åpningstid og ferie

Barnehageåret starter første uken i august.

Barnehagen er åpen fra kl. 7.30 til kl. 16.30 mandag til fredag. Barnehagen er stengt på helligdager. Barnehagen har stengt 4 uker i juli, i skolens påskeferie og i perioden 23. desember til første virkedag etter nyttår.

I løpet av året er barnehagen i tillegg stengt 5 kurs- og planleggingsdager. Disse forsøkes avviklet i forbindelse med kommunens planleggingsdager for grunnskolen. Foreldre/foresatte vil orienteres om dette i kalenderen som de mottar ved oppstart av hvert barnehageår, samt på månedslapp i begynnelsen av den aktuelle måneden.

1. Soria Moria Steinerbarnehage er godkjent av Haugesund kommune

# Samarbeidsutvalget

Samarbeidsutvalget (SU) skal være et rådgivende, kontaktskapende og samordnende organ. Utvalget skal arbeide for å fremme samarbeidet mellom barnehagen og hjemmene.

* 1. SU skal forelegges saker og har rett til å uttale seg i saker, som er av viktighet for barnehagens innhold, virksomhet og forholdet til foreldrene. SU skal med utgangspunkt i rammeplanen være med å drøfte barnehagens ideelle grunnlag. Andre saker av viktighet er f.eks. forslag til budsjett, driftsendringer, arealutnyttelse mv.

SU har rett til å uttale seg dersom barnehagen må søke om dispensasjon fra normen om pedagogisk bemanning. SU’s uttalelse skal legges ved eiers søknad om dispensasjon. SU har i hovedsak en rådgivende funksjon.

Saker som gjelder arbeidstakers arbeidsforhold, opptak av barn og lignende skal ikke behandles av SU.

* 1. SU skal ha 6 medlemmer, 1 representanter og 1 vara, fra hver avdeling fra foreldrene og 2 fra de ansatte.
	2. Barnehagens styre avgjør selv om eier skal delta med representanter i utvalget og eventuelt hvem. Eier kan ikke stille med flere representanter enn de øvrige gruppene (foreldrene og de ansatte).
	3. SU konstituerer seg selv, og velger selv sin leder. Som SU’s vedtak/rådgivende uttalelse gjelder det som flertallet av de møtende har stemt for. Ved stemmelikhet gjelder det som lederen har stemt for. Er lederen ikke til stede, gjelder det som møtelederen har stemt for.

Møter i SU holdes etter en plan fastsatt av SU, og for øvrig når SU’s leder eller barnehagen finner det nødvendig.

Det føres egen protokoll for SU, som skal inneholde de råd og uttalelser som SU har kommet med. Tid og sted for møtene skal gå fram av protokollen, likeså stemmefordeling og uenighet som kreves protokollført. SU’s medlemmer signerer protokollen. Protokollen er tilgjengelig kun for SU’s medlemmer, styret, daglig leder, og de personer samarbeidsutvalget gir tilgang.

# Foreldreråd

Foreldrerådet skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø.

Foreldrerådet består av foreldrene/foresatte til alle barna i barnehagen.

Foreldrerådet velger 2 foreldrerepresentanter fra hver avdeling til SU.

Foreldrerådet skal bli forelagt og har rett til å uttale seg i saker av viktighet for foreldrenes forhold til barnehagen, f.eks. foreldrebetalingen. Andre saker av viktighet er f.eks. forslag til budsjett, driftsendringer, arealutnyttelse mv.

Barnehagens daglige leder har ansvaret for å innkalle til det første foreldrerådet i barnehageåret.

Foreldreråd holdes minst en gang i året, gjerne i forbindelse med årsmøtet.

Ved avstemming i foreldrerådet gis det en stemme for hvert barn, og alminnelig flertallsvedtak gjelder.

Det føres egen protokoll for foreldrerådet, som skal inneholde de rådgivende uttalelser som foreldrerådet har fattet. Tid og sted for møtene skal gå fram av protokollen, likeså stemmefordeling og uenighet som kreves protokollført. Foreldrerådets referent signerer protokollen. Protokollen er tilgjengelig kun for foreldrerådets medlemmer, styret, daglig leder, og de personer foreldrerådet gir tilgang.

# Internkontroll

Barnehagen har innarbeidede internkontrollrutiner for å sikre at kravene i barnehageloven med forskrifter følges. Internkontrollsystemet er levert av Barn-Nett AS.

# Vedtektsendringer

Styret i barnehagen kan foreta endringer i barnehagevedtektene. Endring kan gjennomføres med 2/3 flertall.